Document ID: /roh_data/filtered/fineweb-2-filterrobots_roh.jsonl.gz/19023

Il studi da l’universitad da Genevra dat in'invista en las pajas dals parlamentaris svizzers. I dat differentas cifras pertutgond las pajas. Per exempel è il median da las pajas tar cussegliers naziunals sco era tar cussegliers dals stadis enturn 92’000 francs. Las pajas sco talas varieschan dentant fitg sut e sur il median. I saja fitg different quant che in parlamentaris un ina parlamentaria gudognan en tut. Quai era perquai che mintgin e mintgina hajan auters mandats etc. Sch'ins dumbra dentant ensemen tut ils custs ch'il stadi ha cun ils parlamentaris e las parlamentarias munta la media a var 150’000 francs per parlamentari. Dentant cun questa cifra ston ins far attenziun: qua èn includids tut ils custs per uffants, custs per presidis da cumissiuns etc.
Tenor il studi passenta in parlamentari 500 uras ad onn en sesidas. Per la preparaziun vegnan dumbradas anc ina giada 500 uras. Uschè che in parlamentari u ina parlamentaria spendra 1000 uras per las sesidas.
Ina survista da differents custs
|Tge||Quant|
|pajas ad onn||CHF 26'000|
|paja per di da sessiun||CHF 440|
|lavur accessorica||CHF 220|
|indemnisaziun per past durant sessiun per di||CHF 115|
|pernottaziun durant sessiun per di||CHF 180|
|custs da viadi ad onn (GA)||CHF 4640|
Per ura gudognan ils parlamentaris radund 80 francs
In commember dal parlament gudogna pia circa tuttina bler sco in mainafatschenta d'ina interpresa pitschna en la sparta d'informatica, numnadamain bun 14'400 francs il mais. En l'administraziun federala è quai la paja dal cader mesaun. Ma las entradas varieschan fitg. Quai dependa surtut da quants mandats privats en cussegls administrativs ch'in parlamentari ha ubain da l'altezia da las entradas or da lavur privata.
RR novitads 12:00